દાદર (વેસ્ટ)ના રેલવે-સ્ટેશનની સામે જ આવેલા ૧૦૦ વર્ષથી વધુ જૂના અહમદ ઉમર બિલ્ડિંગમાં શુક્રવારની સવાર પડે એ પહેલાં રાતના અઢી વાગ્યે ઇલેક્ટ્રિક મીટરની કૅબિનમાં શૉર્ટ સર્કિટ થતાં આગ ફાટી નીકળી હતી. એમાં આ બિલ્ડિંગના બીજા માળે રહેતા અને બિલ્ડિંગના ગ્રાઉન્ડ ફ્લોર પર ફુટવેઅરની દુકાન ધરાવતા કચ્છી વીસા ઓસવાળ જૈન પરાગ વોરાનું ઘર બળીને ખાખ થઈ ગયું હતું. તેમની બધી જ ઘરવખરી બળીને યુઝલેસ થઈ ગઈ હતી. આટલું ઓછું હોય એમ તેમની ફુટવેઅરની દુકાનને પણ આગને લીધે નુકસાન થયું હતું. એને પરિણામે ૮૫ વર્ષથી વધુ સમયનું બાપદાદાનું ઘર છોડીને તેમના પરિવારે સમાજ તરફથી દાદરમાં મળેલી રૂમમાં સ્થળાંતર કરવું પડ્યું હતું.